અમારી વાડીની બાજુમાં એક સુરત રહી, ભાગિયા દ્વારા ખેતી કરાવતા હીરાવાળા ભાઈની વાડી છે. દર વરસે કોઈ ને કોઈ નસવાડી બાજુના જણને 25% મજૂરીના ભાગથી વાડી ભાગવી આપે છે. અમારી વાડીનો અને એની વાડીનો શેઢો અડોઅડ-એક હોવાથી એની વાડીમાં થઈ રહેલી હરફર કે થઈ રહેલું કામ એ બાજુ નજર કરવા માત્રથી અમને ભળાય છે. ઘણીએ વાર નજરે ચડ્યું છે કે વાડીમાંથી લીલી ચારનાં પોટકાં, સૂકી નીરણના પૂળા અને લાકડ-કૂકડ-બળતણના ભારા ભાગિયાના ભાઈબંધ બની ગયેલા ઈસમોને આપીને “પારકે બાજરે પોંક- માવજીભાઈ કાંધાળા !” મફતમાં જશ ખાટતા ભળાતા હોય છે. નુકસાન થવાનું હોય તો વાડીના માલિકને, એમાં ભાગિયાને શી લેવાદેવા ? આવું ત્યારે જ બને જ્યારે પડ રેઢું હોય !